พื้นรองเท้าอัจฉริยะ ช่วยผู้ป่วยที่มีปัญหาด้านการเคลื่อนไหวและผู้สูงอายุ
นางสาววิภารัตน์ ดีอ่อง ผู้อำนวยการสำนักงานการวิจัยแห่งชาติ หรือ วช. กล่าวว่า วช.ได้สนับสนุนทุนวิจัยให้กับ รองศาสตราจารย์ สุดเขตต์ พจน์ประไพ คณะวิศวกรรมศาสตร์ และคณะทีมวิจัย มหาวิทยาลัยเทคโนโลยีสุรนารี ในการพัฒนา นวัตกรรมแผ่นพื้นรองเท้าอัจฉริยะ Surasole เพื่อส่งเสริมและสนับสนุนให้ผู้สูงอายุได้รับบริการด้านนวัตกรรมและเทคโนโลยีที่ทันสมัยและเหมาะสม โดยนำองค์ความรู้จากงานวิจัยขับเคลื่อนนวัตกรรมและเทคโนโลยี ขยายผลไปยังกลุ่มเป้าหมายและผลักดันให้เกิดการใช้ประโยชน์อย่างเป็นรูปธรรมด้านรองศาสตราจารย์ สุดเขตต์ พจน์ประไพ คณะวิศวกรรมศาสตร์ เปิดเผยว่า ได้ร่วมกับนักวิจัยจากคณะแพทยศาสตร์ มหาวิทยาลัยขอนแก่น และบริษัทเอกชน พัฒนาต้นแบบสำหรับระบบแพทย์ระยะไกลในผู้ป่วยที่มีปัญหาด้านการเคลื่อนไหวและผู้สูงอายุ โดยอาศัยเทคโนโลยีพื้นรองเท้าเซ็นเซอร์ (Surasole) ร่วมกับแอปพลิเคชันบนโทรศัพท์มือถือ และการจัดเก็บข้อมูลคลาวด์ ซึ่งในแอปพลิเคชันที่ใช้กับพื้นรองเท้าอัจฉริยะ จะมีโปรแกรมผู้สูงวัยฝึกการทรงตัวได้ มีเซ็นเซอร์จับการวางเท้าเพื่อวัดการทรงตัวและแจ้งเตือนการล้ม ซึ่งยังถูกออกแบบมาเพื่อช่วยให้แพทย์นักกายภาพบำบัด ผู้ป่วยที่ทำกายภาพบำบัดด้านการเดิน การทรงตัว สามารถติดตามดูพัฒนาการของการทำกายภาพบำบัดได้โดยไม่จำเป็นต้องมาที่โรงพยาบาล ทำให้ประหยัดค่าใช้จ่าย เป็นอุปกรณ์ลดการนำเข้าจากต่างประเทศ และลดเวลาในการเดินทางมาทำกายภาพบำบัดที่โรงพยาบาล และช่วยแพทย์ประเมินความเสี่ยงการเกิดแผลกดทับที่ฝ่าเท้าสำหรับผู้ป่วยเบาหวานที่เท้าป้องกันไม่ให้เกิดแผลลุกลามจนต้องถูกตัดเท้าปัจจุบันได้มีการนำไปใช้งานในโรงพยาบาลหลายแห่ง ทั้งโรงพยาบาลมหาวิทยาลัยเทคโนโลยีสุรนารี โรงพยาบาลสมเด็จพระยุพราชด่านซ้าย โรงพยาบาลมะเร็งอุดรธานีและโรงพยาบาลตรัง เพื่อให้แพทย์และนักบำบัดได้เก็บข้อมูลการเดินและการทรงตัว ของผู้ป่วย โดยสามารถติดตามข้อมูลได้ตลอดเวลา สำหรับผู้ที่สนใจติดต่อได้ที่ หมายเลขโทรศัพท์ 044 224542, หรือ 0620785409